SKRIFTLIG FORESPØRGSEL E-2298/02

af Laura González Álvarez (GUE/NGL) til Kommissionen

(25. juli 2002)

Om: Knuseværk i industriområdet Entrevías (Tarragona, Spanien)

Virksomheden Cementos Esfera S.A. har i industriområdet Entrevías (Tarragona) etableret et knuseværk til fremstilling af cement i et tætbefolket område, hvor der findes to børnehaver, flere offentlige skoler og boliger inden for en afstand af knap 300 meter. I et andragende, som har fået mere end 16 000 underskrifter, tages der afstand fra placeringen af dette anlæg (med godkendelse til en produktion på 240 000 tons årligt og en produktionskapacitet på 1 100 000 tons årligt) på grund af forureningen og de eventuelle skader på sundheden, som det vil forårsage.

Har Kommissionen kendskab til dette anlæg?

Kan Kommissionen bekræfte, om følgende direktiver er blevet anvendt i denne konkrete sag?

- 85/337/EØF(1), som ændret ved direktiv 97/11/EØF(2), om vurdering af visse offentlige og private projekters indvirkning på miljøet

- 88/609/EØF(3) om begrænsning af visse luftforurenende emissioner fra store fyringsanlæg

- 96/61/EF(4) om integreret forebyggelse og bekæmpelse af forurening

- 90/313/EØF(5) om fri adgang til miljøoplysninger?

Hvilke foranstaltninger agter Kommissionen i sin egenskab af traktaternes vogter at træffe for at sikre, at fællesskabsretten overholdes i den foreliggende sag?

(1) EFT L 175 af 5.7.1985, s. 40.

(2) EFT L 73 af 14.3.1997, s. 5.

(3) EFT L 336 af 7.12.1988, s. 1.

(4) EFT L 257 af 10.10.1996, s. 26.

(5) EFT L 158 af 23.6.1990, s. 56.

Svar afgivet på Kommissionens vegne af Margot Wallström

(20. september 2002)

Kommissionen har ikke kendskab til de oplysninger, der nævnes af det ærede parlamentsmedlem i nærværende skriftlige spørgsmål.

Hvad angår anvendelse af Rådets direktiv 85/337/EF af 27. juni 1985, ændret ved Rådets direktiv 97/11/EF af 3. marts 1997 om vurdering af visse offentlige og private projekters indvirkning på miljøet, forekommer denne type projekt ikke i direktivets bilag. Hvad angår anlæg til cementfremstilling, nævnes de dog i bilag II, punkt 5, underpunkt 2. Det kan være nødvendigt at foretage en indvirkningsvurdering for disse anlæg, hvis der er mulighed for, at de kan få betydelige indvirkninger på miljøet.

Denne type anlæg er ikke omfattet af Rådets direktiv 88/609/EF af 24. november 1988 om begrænsning af visse luftforurenende emissioner fra store fyringsanlæg.

Rådets direktiv 96/61/EF af 24. september 1996 om integreret forebyggelse og bekæmpelse af forurening gælder heller ikke for denne sag.

Rådets direktiv 90/313/EØF af 7. juni 1990 om fri adgang til miljøoplysninger fastsætter dog i artikel 3, stk. 1, at medlemsstaterne med forbehold af bestemmelserne i denne artikel drager omsorg for, at myndighederne pålægges at stille miljøoplysninger til rådighed for enhver fysisk eller juridisk person på dennes anmodning og uden at han skal godtgøre nogen interesse deri.

Stk. 4 i den pågældende artikel siger, at myndighederne skal give en person, der anmoder om oplysninger, svar så hurtigt som muligt og senest inden to måneder. Afslås udleveringen af de ønskede oplysninger, skal dette begrundes.

Samme direktiv siger dog i artikel 4, at en person, som finder, at hans anmodning om oplysninger uden rimelig grund af blevet afslået eller ladet upåagtet eller er blevet utilstrækkeligt besvaret af en myndighed, kan anmode om retlig eller administrativ prøvelse af afgørelsen i overensstemmelse med den pågældende medlemsstats retsorden.

Der står ikke noget i det skriftlige spørgsmål, der gør det muligt at sige, at direktiv 90/313/EF er blevet overtrådt i dette tilfælde.

Kommissionen vil sende et brev til de spanske myndigheder for at anmode om deres bemærkninger om de forhold, det ærede medlem har nævnt og om overholdelse af de forpligtelser i henhold til Fællesskabets miljøret, som gælder i dette tilfælde.

Kommissionen træffer under alle omstændigheder, i sin egenskab af traktatens vogter, de nødvendige foranstaltninger for at sikre, at fællesskabsret overholdes i denne sag.